L-ARLOĠĠ TAL-KNISJA Fi żmien il-parrokat Dun Ġwann Gatt, saru diversi opri għall-knisja tagħna. Fost dawn l-opri nsibu arloġġ kbir li nxtara biex jitwaħħal fil-faċċata tal-knisja. Fir-reġistri tal-kontijiet insibu li f'Jannar tas-sena 1774, il-prokuratur Dun Ġamri Vella, ħallas is-somma ta' 16-il skut biex xtara mostra, jiġifieri wiċċ imdaqqas ta' arloġġ, u l-magna tiegħu. L-arloġġ li għandna fil-faċċata tal-Knisja tagħna, mhux biss juri l-ħiri imma wkoll idoqq il- kwarti u s-siegħat. Sa ftit snin ilu dan l-arloġġ kien idoqq billi jinġibed bħal martell kbir tal-ħadid u jħabbat fuq il- qanpiena. Dan kien juri l-ħin bid-daqq billi kien idoqq il-kwarti fuq qanpiena u s-siegħat fuq oħra. Fi żmien l-Arċipriet Nikol Vella, kienu inxtraw żewġt iqniepen żgħar għal dan l-arloġġ biex idoqq fuqhom u ma jibqax idoqq fuq il-qniepen tas-sett ħalli ma tiġrilhomx ħsara. Is-sistema tiegħu biex jaħdem tikkonsisti f'illi ta' kuljum wieħed irid jagħtih il-ħabel, jiġifieri jridu jitellgħu kuljum żewġ mażri kbar, waħda biex idoqqu l-kwarti u l-oħra biex idoqqu s-siegħat u mażra oħra żgħira tal-ħin. Huwa jieħu ħabel għal madwar 30 siegħa. Illum, lil dan l-arloġġ għamilnielhu tliet muturi, wieħed għall-kwarti, wieħed għas-siegħat u l- ieħor għall-ħin, u jaħdmu bl-elettriku. Huma qegħdin b'sistema li kull mażra minnhom li tinżel sa ċerti livel terġa titla b'mod awtomatiku b'dawn il-muturi. Ix-xogħol għal din is-sistema l-ġdida sar kollu mis-Sur Ċikku Schembri mill-Fontana. Fl-antik, dan l-arloġġ kellu wkoll kumunikazzjoni ma' l-arloġġ tan-naħa l-oħra tal-faċċata tal- knisja li juri d-data u l-ġurnata tax-xahar. Iżda minn ħafna snin ilu din il-komunikazzjoni ma' baqgħetx teżisti u għalhekk dan l-arloġġ li juri d-data u l-ġurnata ma' baqax jaħdem. Bħalissa qed isir xogħol ħalli dan l-arloġġ jerġa jibda jaħdem b'sistema oħra.